Il-Ministru tal-Finanzi Edward Scicluna qal li l-effett ekonomiku tar-roħs medju ta’ 25 fil-mija fil-kontijiet tad-dawl se jkun qed jiġġenera €42 miljun fl-ekonomiija u se jkun ekwivalenti għal 0.5 fil-mija fil-Prodott Domestiku Gross. F’konferenza tal-aħbarijiet fi Triq ir-Republika il-Belt, Il-Ministru tal-Finanzi Edward Scicluna qal li r-roħs fil-kontijiet tad-dawl se jħalli €30 miljun fil-bwiet tan-nies. Madankollu qal li meta tqis iċ-ċiklu ta’ kif taħdem l-ekonomija, l-effett tagħhom se jkun ta’ €42 miljun fl-ekonomija. Il-Professur Scicluna qal li dan huwa ekwivalenti għal  0.5% fil-prodott domestiku gross. Il-Ministru tal-Finanzi spjega li mill-aspett makro-ekonomiku hu stmat li nofs il-flus li se jiffrankaw in-nies se jintefqu fl-importazzjoni waqt li l-miżura tal-Gvern se żżid l-investiment bi €3 miljun. Il-Professur Scicluna qal li t-twettiq ta’ din l-wegħda elettorali se tfisser għajnuna għal familji kollha inkluż dawk li għandhom dħul baxx. Il-Ministru Scicluna spjega li l-kontijiet tad-dawl u l-ilma se jorħsu għax l-Electrogas se tħallas €30 miljun lill-Enemalta qabel tibni l-powerstation il-ġdida bħala ħlas għal kumpanija tal-Enemalta li għamlet l-istudji u l-applikazzjoni għal proġett. Il-Ministru tal-Finanzi qal li l-Enemalta se tkun f’pożizzjoni li tnaqqas il-kontijiet għan-negozji mis-sena d-dieħla anke jekk il-power station tal-gass ma tkunx għadha lesta. Il-Ministru Scicluna qal li l-investiment privat fl-Enemalta huwa meħtieġ għax bil-power station tal-BWSC u l-Interconnector mhumiex biżżejjed biex jorħsu l-kontijiet. Qal li l-poplu issa se jinduna li l-wegħda elettorali tal-Partit Laburista hija realtà u mhux ‘gimmick’.